Diari Oficial de la Generalitat Valenciana


Sumari del DOGV 8826, del 03-06-2020 (2020/3809)

RESOLUCIÓ de 26 de maig de 2020, del vicepresident segon del Consell i conseller d'Habitatge i Arquitectura Bioclimàtica, en qualitat de president de l'Entitat Valenciana d'Habitatge i Sòl i del seu consell de direcció, sobre delegació d'exercici de competències en la Vicepresidència del Consell de Direcció de l'Entitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8826

Data del DOGV
:   03-06-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3809


Data del document
:   26-05-2020

Organisme emissor
:   Entitat Valenciana d'Habitatge i Sòl

Tipus de document
:   Resolució

Anàlisi jurídica

RESOLUCIÓ de 26 de maig de 2020, del vicepresident segon del Consell i conseller d'Habitatge i Arquitectura Bioclimàtica, en qualitat de president de l'Entitat Valenciana d'Habitatge i Sòl i del seu consell de direcció, sobre delegació d'exercici de competències en la Vicepresidència del Consell de Direcció de l'Entitat. [2020/3809]  
L'Entitat Valenciana d'Habitatge i Sòl és una entitat pública empresarial de les previstes en l'article 155.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
El Decret 49/2020, de 17 d'abril, del Consell, pel qual s'aprova el Reglament orgànic i funcional de l'Entitat Valenciana d'Habitatge i Sòl (EVHA) (DOGV 29.04.2020), estableix en l'article 4.2 que correspon a la Presidència de l'Entitat: «e) Exercir les facultats com a òrgan de contractació de l'entitat sense perjudici de les preceptives autoritzacions i el deure de subministrament d'informació previstos en la normativa vigent i en conseqüència celebrar els actes i contractes que siguen necessaris o convenients per a la realització de les finalitats pròpies de l'Entitat i dur a terme tota classe de negocis i operacions pròpies del seu tràfic jurídic i destinats a tal fi»; disposa, així mateix, en l'apartat 5 del mencionat precepte: «La Presidència podrà delegar, amb caràcter permanent o temporal, determinades atribucions en la Vicepresidència del Consell de Direcció».  
L'article 9 de la Llei 40/2015, d'1 d'octubre, de règim jurídic del sector públic, estableix que els òrgans de les diferents administracions públiques podran delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicament dependents, o en els organismes públics o entitats de dret públic vinculades a aquelles o que en depenguen.  
  
L'article 63.1 de la Llei 5/1983, de 30 de desembre, del Consell estableix que l'exercici de les competències pròpies de cada òrgan podrà ser delegat per aquest en l'òrgan jeràrquic immediat inferior, llevat que per l'aplicació del principi d'eficàcia siga aconsellable atribuir-lo a un altre òrgan, sense que siga possible la delegació de competències delegades; en el número 6 del mateix precepte s'estableix que les delegacions i les seues renovacions hauran de ser publicades en el Diari Oficial de la Generalitat Valenciana, i en les resolucions adoptades per delegació haurà de fer-se constar aquest extrem.  
Atesa l'habilitació que em confereix la normativa exposada, i amb la finalitat d'agilitar els procediments de contractació de l'Entitat Valenciana d'Habitatge i Sòl i d'acord amb el principi d'eficàcia que regeix l'actuació de les administracions públiques i el seu sector públic instrumental, es considera oportú delegar en la Vicepresidència del Consell de Direcció de l'Entitat Valenciana d'Habitatge i Sòl l'exercici de determinades facultats que m'atribueix el Reglament d'organització i funcionament de l'Entitat Valenciana d'Habitatge i sòl en matèria de contractació, de manera que mitjançant una optimització dels recursos materials i humans disponibles s'obtinga així un servei més eficient a la societat valenciana a la qual aquesta vicepresidència serveix.  
  
En virtut d'això, de conformitat amb el que es disposa en l'article 9 de la Llei 40/2015, d'1 d'octubre, de règim jurídic del sector públic, i en ús de les facultats que em confereix l'article 63 de la Llei 5/1983, de 30 de desembre del Consell, resolc:  
  
Primer  
Delegar en la Vicepresidència de l'Entitat Valenciana d'Habitatge i Sòl l'exercici de les següents competències:  
1. L'adopció dels acords d'iniciació dels expedients de contractació per import superior a 150.000 - (IVA exclòs), sobre la base dels informes elaborats en cada cas pel servei que promoga la contractació, exposant la necessitat, característiques i import de les prestacions objecte del contracte.  
2. Aprovar els plecs de condicions particulars i característiques tècniques elaborats per a cada licitació o procediment de selecció que es plantege per import superior a 150.000 ?(IVA exclòs), així com el contracte tipus que calga utilitzar en cada licitació o procediment de selecció del contractista en els contractes d'obres, serveis i subministraments.  
  
3. Adjudicar els procediments de licitació i selecció de contractista amb vista a la contractació per part de l'Entitat Valenciana d'Habitatge i Sòl d'obres, serveis i subministraments per import superior a 150.000 - (IVA exclòs).  
4. La modificació dels contractes i la resolució d'aquests; l'aprovació i la resolució dels procediments de confiscació de fiances; l'aprovació dels expedients de revisió de preus en els termes establits en la legislació vigent en matèria de contractes, i en general, tots els actes i resolucions que corresponga adoptar derivats del procediment de contractació i l'execució dels contractes, en els contractes d'obres, serveis i subministraments per import superior a 150.000 - (IVA exclòs).  
  
  
Segon  
Els actes i resolucions que s'adopten en l'exercici de les competències delegades per aquesta resolució indicaran expressament aquesta circumstància mitjançant l'esment d'aquesta resolució i de la seua data de publicació en el Diari Oficial de la Generalitat Valenciana, en compliment del que es preveu per l'article 9.3 de la Llei 40/2015, d'1 d'octubre, de règim jurídic del sector públic, i es consideraran dictades per l'òrgan delegant.  
La present resolució farà efecte a partir de l'endemà de la publicació en el Diari Oficial de la Generalitat Valenciana.  
  
València 26 de maig de 2020.- El vicepresident segon del Consell i conseller d'Habitatge i Arquitectura Bioclimàtica, president de l'Entitat Valenciana d'Habitatge i Sòl: Rubén Martínez Dalmau.